Duisende rande se City Power-kabels in huis gevindVan die kragkabels wat by die huis gevind is. (Foto: City Power) Die polisie beoog om die eienaar van ’n huis in Lombardy, Johannesburg, te ondervra nadat duisende rande se kragkabels wat aan City Power behoort die naweek by dié huis gevind is. Dít terwyl die omgewing van Lombardy, Alexandra en Bramley die afgelope paar dae kragonderbrekings ondervind het weens kabeldiefstal. Isaac Mangena, woordvoerder van City Power, sê City Power het ’n wenk ontvang oor rolle gebruikte én nuwe kragkabels asook verdagte bedrywighede by die betrokke huis. Die polisie en City Power se veiligheidsafdeling het die huis gevolglik besoek en vasgestel dat die huis verhuur word. “Tydens die eerste besoek Vrydagaand was die hekke gesluit, maar ons kon kabels versprei in die oprit en in die motorhuis sien lê. Die polisie kon Saterdagoggend daarin geslaag om die perseel binne te gaan en 50 meter ondergrondse koperkabel en sowat 15 meter paal-tot-grond koperkabel is gevind,” sê sers. Thela, hoof van veiligheid by City Power. Die kabels is na die polisiestasie geneem en ’n saak is aanhangig gemaak. Daar is intussen vasgestel dat die huis aan skoolleerders verhuur word. Die eienaar van die huis se identiteit is in dié stadium nog onbekend. Dit is nie in dié stadium duidelik waar die kabels gesteel is nie.